**Forslag til regler om bidrag til Alternativets politiske arbejde**

De hidtidige erfaringer med bidrag peger på at der er enkeltpersoner og enkelte virksomheder, som ønsker at støtte Alternativet økonomisk og at ikke alle bidrag er lige ønskelige at modtage.

De hidtidige regler har alene omhandlet offentliggørelse af modtagne beløb over 1000 kr. samt screening for, at der er betalt skat.

For at sikre vores troværdighed ift. medlemmer, bidragydere og vælgere ønsker vi at sætte en række yderligere forudsætninger op for modtagelse af økonomiske bidrag over 1000 kr.:

1. Alternativet modtager med glæde beskattede bidrag fra enkeltpersoner eller virksomheder (eller enkeltpersoner knyttet til disse virksomheder) når deres aktiviteter ikke strider imod national eller international lovgivning, partiets politik og værdier.
2. Eksempler på aktiviteter, der som udgangspunkt anses for problematiske som bidragydere er flyselskaber, finansielle virksomheder, kødproducenter, våben- tobaks- pesticid- og brændstofsproducenter. Virksomheder med gentagne alvorlige lovovertrædelser, med ulovligt børnearbejde eller brug af leverandører hermed samt virksomheder uden overenskomst med relevante faglige organisationer.
3. Hvis enkeltpersoner eller virksomheder kan fremlægge troværdig dokumentation for, at de ønsker at gøre op med den problematiske virksomhed branchen udøver eller bedriver den på en måde, der adskiller den fundamentalt fra branchen, kan dette accepteres efter en konkret vurdering. Eksempler kunne i den finansielle sektor være tidligere pengemænd/kvinder som offentligt gør op med deres tidligere virke og pengeinstitutter som Merkur og Arbejderbevægelsens Landsbank. Fra kødbranchen kunne det være en økologisk kødproducent og fra flyselskaber et selskab, som gik foran med indførelse af elektriske fly.
4. Tilbud om valgbidrag, der er øremærket specifikke kandidater, meldes straks ved modtagelsen af Landssekretariatet ud til den/de berørte storkredse. Bidraget modtages alene, hvis den/de berørte storkredse har mulighed for at disponere over en del af beløbet til andre valgformål end den specifikke kandidat. Landssekretariatet og den/de berørte storkredse drøfter fordelingen med bidragyderen, og ved uenighed modtages bidraget ikke.
5. Bidrag til en bestemt kandidat deklareres før opstillingsmødet, og Landssekretariatets og Storkredsens følgende afgørelse om fordeling fremlægges for storkredsens medlemmer inden opstillingsmødet. Storkredsen skal informeres om senere indkomne bidrag til enkeltpersoner og efterfølgende beslutninger herom og medlemmerne informeres herom.